12 Artikels – Ons Glo
Category: 12 Artikels
1. Ek Glo
Ons glo baie goed – ons glo die aarde is rond, ons glo die gras is groen en die lug is blou. Tog is die stelling “ek glo” nie net algemene feite wat ons verklaar nie, maar ‘n manier om vir ander mense te sê wie ons is. Ons oortuigings is ook ons manier van sin maak van lewe. Ons leef vanuit ons geloof, daarom moet ons belydenis (dit wat “ek glo”) en ons lewe ooreenstem.
Almal het Sunlight-seep en badkamers in hulle huis, maar as dit nie was vir William Lever, die stigter van Unilever, wat dinge verander het nie, sou ons vandag nog dalk nie badkamers in ons huise gehad het nie. William Lever was daarvan oortuig dat sy produk, Sunlight-seep, skoonmaak – daarom moet sy werknemers, hulle gesinne, en sy fabrieke daarvan getuig. William Lever het Port Sunlight vir sy werknemers laat bou – elkeen het ‘n huis gekry. In die voorportaal van elke huis was ‘n badkamer. Dit was die eerste keer dat badkamers binne in huise gebou is, sodat die werknemers hulself eers kan skoon maak, voordat hulle die res van die huis binne gaan. Hulle lewe is dus ‘n getuie van Sunlight-seep.
Luister: Jakobus 2:17-18
17So gaan dit ook met die geloof: as dit nie tot dade oorgaan nie, is dit sonder meer dood. 18Maar iemand kan miskien sê: “Die een het die geloof en die ander het die dade.” Goed, wys dan vir my jou geloof wat sonder dade is, en ek sal jou my geloof wys uit my dade.
Wat beteken dit as ons sê: “Ek glo”?
Waarom sou jy sê noem Jakobus hier dat ons geloof deur ons dade uitgewys word?
Wat sou jy sê is die dade wat jy moet leef om jou oortuigings (jou “Ek glo”-belydenis) uit te leef?
Skryf in twee sinne wat dit vir jou beteken as jy sê: “Ek glo”. Skryf neer wat jy min of meer elke dag doen en probeer kyk waar jy in jou dag jou “Ek glo”-belydenis kan uitleef.
Praat met God oor jou geloof en jou lewe – vra vir God om jou te help om plekke in jou lewe te sien waar jy jou geloof kan uitleef.
Probeer jou “Ek glo” belydenis met ‘n vriend of vriendin by die skool te deel.
Maak ‘n plakkers met die woorde “Ek glo” daarop. Plak dit op die Sunlight-seepbottel en ander seepbotteltjies in die huis, sodat dit julle van julle belydenis kan herinner elke keer wanneer julle skottelgoed of julle hande was.
3. Ek Glo in God die Vader
Wanneer ons bely dat ons in God die Vader glo, bely ons egter nie dat God ‘n man is of dat God soos ‘n aardse pa optree nie. God is meer as dit, God is die versorger van die weeskinders en weduwees en die Een wat vreemdelinge in God se familie verwelkom.
Wat beteken die woord “ouer” vir jou?
Wie in jou lewe tree vir jou soos ‘n ouer op?
Luister: Matteus 7:7-12
7“Vra, en vir julle sal gegee word; soek, en julle sal kry; klop, en vir julle sal oopgemaak word, 8want elkeen wat vra, ontvang; en elkeen wat soek, kry; en vir elkeen wat klop, sal oopgemaak word.
9“Watter mens onder julle sal vir sy seun ‘n klip gee as hy brood vra, 10of ‘n slang as hy vis vra? 11As julle wat sleg is, dan weet om vir julle kinders goeie dinge te gee, hoeveel te meer sal julle Vader wat in die hemel is, goeie gawes gee aan dié wat dit van Hom vra?
12“Alles wat julle wil hê dat die mense aan julle moet doen, moet julle ook aan hulle doen. Dit is tog waarop dit neerkom in die wet en die profete.”
Wat is dit wat jy die graagste van God wil hê?
Wat dink jy is dit wat God die graagste vir jou wil hê?
Dink jy daar is ‘n verskil in dit wat jy vir jouself wil hê en dit wat God vir jou wil hê dikwels van mekaar? Hoekom dink jy so?
Sorg hierdie week vir iemand soos ‘n ouer vir ‘n kind sorg. Maak vir iemand ‘n ete, gaan kuier by iemand wat sorg nodig het, stuur ‘n boodskap vir iemand wat troos nodig het
Bid die “Ons Vader”-gebed maar voel vry hom hierdie titel te verander as jy wil.
Doen moeite om hierdie week dankie te se vir die versorgers in jou lewe en soek ‘n geleentheid waar jy met iemand anders die versorging wat jy ontvang kan deel.
Teken julle familie stamboom om te sien hoe God mans en vrouens gebruik het in julle geskiedenis.
4. Ek Glo in God die Almagtige
Om te sê God is almagtig beteken dat God in alles magtig is. Dit begin by God wat so groot en magtig is dat God die heelal geskep het, dit bymekaar hou en dit bly versorg. Dit is aan die ander kant ook God wat op enige oomblik, op enige plek by elke mens betrokke is, wat elke mens se storie en toekoms ken. God se almag beteken dat God by alles kan betrokke wees, van die groot goed wat te groot vir ons verstand is, tot by die kleinste goed, waaraan ons nie eers dink nie. Niks en niemand is vir God te groot of te klein nie te belangrik of onsinnig nie.
Vertel van ’n keer toe jy in ’n moeilike situasie was en alles “uitgewerk” het sonder dat jy iets daaraan kon doen.
Dawid skryf in die volgende Psalm dat ons lewenstories nie as verrassings vir God uitspeel nie. Lees dit en dink dan vêrder oor die vrae.
Luister: Psalm 139:1-18
U omsluit my van alle kante
1Vir die koorleier. Van Dawid. ‘n Psalm.
Here, U sien dwarsdeur my,
U ken my.
2Of ek sit en of ek opstaan, U weet dit,
3Of ek reis en of ek oorbly, U bepaal dit,
4Daar is nog nie ‘n woord op my tong nie
of U, Here, weet wat dit gaan wees.
5U omsluit my van alle kante,
U neem my in besit.
6Dié wete oorweldig my,
dit is te hoog vir my begrip.
7Waarheen sou ek gaan om u Gees te ontvlug?
8Klim ek op na die hemel, is U daar,
gaan lê ek in die doderyk, is U ook daar.
9Vlieg ek na die ooste,
of gaan woon ek in die verre weste,
10ook daar lei u hand my,
hou u regterhand my vas.
11Ek sou die duisternis kon vra om my weg te steek,
12maar vir U is selfs die duisternis nie donker nie
13U het my gevorm,
my aanmekaargeweef in die skoot van my moeder.
14Ek wil U loof,
want U het my op ‘n wonderbaarlike wyse geskep.
Wat U gedoen het,
vervul my met verwondering.
Dit weet ek seker:
15geen been van my was vir U verborge
16U het my al gesien toe ek nog ongebore was,
al my lewensdae was in u boek opgeskrywe
nog voordat ek gebore is.
17Hoe wonderlik is u gedagtes vir my, o God,
hoe magtig hulle almal!
18As ek hulle sou wou opnoem –
hulle is meer as wat daar sand is,
en as ek daarmee klaar is,
sou ek nog steeds met U te doen hê.
Watter stories van Dawid kan jy alles onthou? Hoe kan jy die manier hoe Dawid oor God skryf in hierdie Psalm, in Dawid se stories raaksien?
Maak hierdie Psalm op jouself van toepassing: Maak ’n lys van die maniere waarop God jou ken.
God se almag lê eerste daarin dat hy elke mens op aarde op hierdie manier ken. Dink aan drie mense oor wie jy bekommerd is – hoe help dit wat jy oor God leer in hierdie Psalm jou om oor jou bekommernis te dink?
Skryf elke ding waaroor jy bekommerd is op ’n papiertjie, een ding op een papiertjie. Kry ’n bakkie of ’n houer waarin jy al daai dinge kan sit. Vat elke papiertjie en vertel vir God van jou bekommernis. Wanneer jy klaar daaroor gebid het, sit dit in die houertjie. Wanneer jy al jou papiertjies in die houertjie gesit het, herinner jouself dat jy dit nou vir God gegee het en dat dit uit jou hande is. Kom weer aan die einde van die dag en gaan deur die papiertjies. Oor hoeveel daarvan het jy bly bekommer deur die dag? Hoeveel daarvan is steeds ’n bekommernis? Bid weer oor die dinge ’n bekommernis is en sit dit weer in die bakkie – oorgegee aan die almagtige God.
In jou tyd van gebed, vertel vir God van al jou planne, maar vra vir God om dit by sy planne te laat inpas.
Doen ’n paar oomblikke niks en wag hoe God jou verbeelding daarvoor wakker maak.
Tiener fokus: (Arial, 12 point, bold)
Henri Nouwen het in ’n artikel “Useless Prayer” die volgende geskryf: “To not be useful is to remind myself that if anything important or fruitful happens through prayer, it is God who achieves the result.”
Kies ’n tyd in die dag waar jy saam met God gaan tyd mors – met geen musiek of TV of werk of sosiale media nie. Begin klein, bv. 5 minute.
Verder met die storie…
Vertel saam ’n storie. Die groepleier begin met enige frase, bv. “Die man met die hond het by die verkeerslig gestaan.” Of “Die meisie het by die venster uitgekyk.” Die volgende persoon moet een sin bylas. Dit kan enige iets wees.
Gesels saam oor die volgende:
Wie van julle het presies geweet wat die persoon langs jou gaan sê?
Hoe was die manier hoe julle storie geëindig het anders of dieselfde as wat jy in jou kop gehad het?
Hoe help dit ons dink oor wat God alles met ons storie kan doen?
5. Ek Glo in God die Skepper
Wanneer ons die Apostoliese Geloofsbelydenis sê, is ŉ baie groot deel daarvan die skepping van die heelal en die aarde. Ons bely dat God die Skepper van alles en almal is en dat God die beginpunt van die skepping is. Dit beteken dat God altyd teenwoordig is en die skepping, wat ons met ŉ bepaalde verantwoordelikheid laat.
Ysbreker – Frankenstein:
Bou saam as groep enige karakter (mannetjie/vroutjie) met die volgende materiaal: vuurhoutjies, klei, stokkies, gras, blare en takke.
Verduidelik vir mekaar wie die karakter is (Hoe lyk hy/sy? Watter eienskappe het hy/sy; die storie agter die karakter, huis, sy familie, ensovoorts).
Wat maak die karakter gelukkig? Wat maak die karakter hartseer?
Wat is jou toekomsdrome vir die karakter?
Wat sou jou karakter vir jou wou sê?
Luister: Genesis 2:4b-9;
Toe die Here God die aarde en die hemel gemaak het, 5was daar nog nie enige struike op die aarde nie en het daar ook nog nie enige groenigheid opgeskiet nie, want die Here God het dit nog nie op die aarde laat reën nie, en daar was nog nie ‘n mens om die grond te bewerk nie. 6Daar het water uit die aarde uit opgekom en al die grond nat gemaak. 7Die Here God het toe die mens gevorm uit stof van die aarde en lewensasem in sy neus geblaas, sodat die mens ‘n lewende wese geword het.
8Die Here God het toe ‘n tuin in Eden in die ooste aangelê en die mens wat Hy gevorm het, daar laat woon. 9Die Here God het verder allerlei bome, mooi om na te kyk en lekker om van te eet, uit die grond laat uitspruit, ook die boom van die lewe in die middel van die tuin, en die boom van alle kennis.
20Die mens gee toe name vir al die mak diere, die voëls en die wilde diere, maar vir homself het hy nie ‘n helper, ‘n gelyke, gekry nie. 21Toe het die Here God ‘n diep slaap oor die mens laat kom, sodat hy vas geslaap het. Die Here God neem toe ‘n ribbebeen uit die mens, vul die plek met vleis op, 22en die ribbebeen wat Hy uit die mens geneem het, bou Hy om tot ‘n vrou en bring haar na die mens toe.
Daarom sal sy ‘vrou’ genoem word; sy is uit die man geneem.”
24Daarom sal ‘n man sy vader en moeder verlaat en saam met sy vrou lewe, en hulle sal een word.
Wat beteken dit dat God ons gevorm het uit stof?
God het sy asem in jou geblaas vir lewe – wat beteken dit vir jou?
God stel ons aan ons bewaarders van die skepping waarvan ons self deel is. Op watter maniere kan ons die skepping versorg?
Gaan iewers in die natuur – na die see, ŉ woud, ŉ veld, of sommer net na julle agtertuin. Sit vir ŉ paar minute stil met julle oë toe en luister na die natuur. Wat hoor jy by God waar jy nou is?
Dankie, Here, dat U ons deel gemaak het van die skepping. Help ons om dit so te versorg soos wat U bedoel het. Vergewe ons vir die tye wanneer ons dit misbruik en vergeet dat dit so ŉ heilige spasie is waarbinne U heeltyd beweeg.
Maak ŉ plan saam met jou gesin of vriende om te herwin of rommel te begin versamel vir EcoBricks. Indien julle nie weet wat dit is nie, gaan doen navorsing op Google daaroor en maak saam ŉ plan om soveel as moontlik saam te stel.
Gaan hou saam piekniek iewers in die natuur. Kyk op hoeveel plekke julle God kan vind binne die natuur. Neem foto’s of ŉ video of video’s daarvan.
1. Ek Glo in Jesus Christus
Jesus het alles kom verander. Hy het ons sonde weggevee, dit soos mis voor die son laat verdwyn. Dit moet my en jou lewe heeltemal verander – ons is deel van die ‘alles’ wat Hy kom verander het!
Wat het die volgende ingemeen: ’n ‘Backspace’-knoppie, ’n ‘forward’-knoppie, ’n uitveër, ’n nat lappie, ’n bordwisser, die kruis.
Gesels oor hoe hierdie 6 items die genade wat Jesus bring, verduidelik. Al die items verduidelik ’n kant van die genadejaar. Die genadejaar van die Here neem alles terug soos dit was toe dit goed was, maak alles skoon en nuut, en help jou vorentoe.
Luister: Lukas 4:16-21
Jesus word uit Nasaret verdryf
16Hy het ook in Nasaret gekom, waar Hy grootgeword het, en soos sy gewoonte was, het Hy op die sabbatdag na die sinagoge toe gegaan. Toe Hy opstaan om uit die Skrif voor te lees, 17is die boek van die profeet Jesaja vir Hom aangegee, en Hy het dit oopgemaak en die plek gekry waar geskrywe staan: 18“Die Gees van die Here is op My omdat Hy My gesalf het om die evangelie aan armes te verkondig. Hy het My gestuur om vrylating vir gevangenes uit te roep en herstel van gesig vir blindes, om onderdruktes in vryheid uit te stuur, 19om die genadejaar van die Here aan te kondig.”
20Nadat Hy die boek toegemaak en aan die amptenaar teruggegee het, het Hy gaan sit. Die oë van almal in die sinagoge was op Hom gerig. 21Toe begin Hy hulle toespreek: “Vandag is hierdie Skrifwoord wat julle nou net gehoor het, vervul.”
Jesus is God wat mens geword het. Op watter maniere het Jesus daardeur vir ons genade gebring.
Wat was die genadejaar en hoekom sê Jesus dit het aangebreek.
Kan ’n mens vir iemand anders net genade gee?
Wat is die teenoorgestelde van genade?
Gaan doen vir iemand ’n genade-werkie die week. Dalk is dit om vir ’n bejaarde daardie heining te snoei of ‘n muur te skrop.
Hang ’n uitveër aan ’n deurkosyn waar julle die heeldag in en uitloop. Elke keer as jy die uitveër raaksien, sê jy dankie dat Jesus al ons sonde uitvee.
Dink aan maniere waarop jy op ’n praktiese manier vir ander kan wys dat jy Jesus se genade ontvang het.
Hou ’n genadejaar fees met alkohol-vrye vonkelwyn. Gooi spookasem in die vonkelwyn en sien hoe dit verdwyn. Maak stukkies spookasem en noem al die verkeerdhede wat julle die jaar wil laat verdwyn. Gooi dit dan in die vonkelwyn.
5. Ek glo dat Jesus gely het
Tydens Jesus se lewe op aarde het hy oomblikke van intense hartseer en lyding ervaar. Hy het die verlies daarvan geken om ‘n geliefde vriend aan die dood af te staan; die verwerping gevoel van mense in sy tuisdorp en familiekring wat niks van Hom wou weet nie; die verraad en vertrouensbreuk van nabye vriende deurgegaan en die teleurstelling oor mense wat hom gevolg het, maar keer op keer sy boodskap misverstaan het – om enkele voorbeelde te noem. Die hoogtepunt van Jesus se lyding was natuurlik sy kruisdood – nie net die fisiese lyding daarvan nie, hoewel dit gruwelik erg was, maar ook die sonde en lyding van die mensdom wat Hy in daardie oomblik moes dra. Ons dink veral na oor die lyding wat Jesus deurgegaan het in Lydenstyd, die 50 dae voor Paasfees elke jaar.
Dat Jesus gely het, juis ter wille van die skepping en die mensdom, gee vir ons rede om diep dankbaar. Al wat ons in reaksie daarop kan doen is om vanuit daardie dankbaarheid te leef.
Jesus se aardse lyding beteken ook dat Hy ons lyding ken en verstaan, en kan daarom ook vir ons tot troos wees in ons eie oomblikke van seer en swaarkry.
Vertel ‘n verhaal (dit kan net ‘n sin of twee ook wees) van ‘n keer wat jy hartseer was of oor iets wat vir jou swaar was. Eindig elke keer die verhaal met die woorde: En God was daar. Gee vir elkeen in die gesin/groep ‘n kans.
Luister: Jesaja 53
Die Lydende Dienskneg
1 Wie sal ons glo as ons hiervan vertel?
Wie sal die mag van die Here hierin kan raaksien?
2 Die dienaar was soos ‘n loot wat voor die Here uitspruit,
soos ‘n plant wat wortel skiet in droë grond.
Hy het nie skoonheid of prag gehad
dat ons na hom sou kyk nie,
nie die voorkoms dat ons van hom sou hou nie.
3 Hy was verag en deur die mense verstoot,
4 Tog het hy óns lyding op hom geneem,
5 Oor óns oortredings is hy deurboor,
6 Ons het almal gedwaal soos skape,
7 Hy is mishandel, maar hy het geduldig gebly,
8 Terwyl hy gely het en gestraf is,
9 Hy het ‘n graf gekry by goddeloses,
10 Dit was die wil van die Here om hom te verbrysel,
11 Ná sy bitter lyding sal hy weer die lig sien
12 Daarom gee Ek hom ‘n ereplek onder die grotes.
Hierdie teks is oorspronklik geskryf oor iemand anders, maar dit word dikwels in die Nuwe Testament en in die Kerktradisie gebruik om Jesus se lyding op aarde te beskryf. Hoe laat dit jou voel om te weet dat Jesus so gely het en soveel swaarkry ervaar het?
Hoe laat die teks jou voel? Watter emosies roep dit by jou op?
Ek wonder hoe hierdie teks en Jesus se lyding ons kan help om te dink oor ons eie swaarkry en die swaarkry van ander in die wêreld?
Hoe laat dit jou voel om te dink God is by ons in ons oomblikke van lyding?
Jesus het “die straf van ons sondes gedra” (v.11) en daarom is ons ten volle vergewe. Is daar enige sondes wat jy wil bely – d.w.s. maniere van doen/leef wat nie in lyn is met wat Jesus ons leer nie?
Skryf dit met jou vingers iewers waar jy dit totaal kan uitvee en daar geen teken daarvan sal oorbly nie – soos bv. in sand of gooi bietjie meel iewers uit. Wanneer jy dit uitvee kan jy vir God dankie sê dat jy vergewe is en dat jy uit dankbaarheid gaan probeer leef soos Jesus ons kom leer het.
Dink oor die volgende punte (julle kan selfs ‘n lys maak) en bid dan daaroor:
Wat wil ek vir Jesus sê oor die lyding wat Hy ervaar het?
Wat wil ek vir God sê oor die feit dat my skuld en sonde afgeskryf is?
Is daar enige lyding in my eie lewe wat ek na God toe wil bring?
Wie ken ek wat lyding deurgaan op die oomblik vir wie ek kan bid?
Hoe kan ons mense/vriende bystaan wat lyding ervaar?
Brené Brown se gedagtes oor empatie kan ons dalk hiermee help: https://www.youtube.com/watch?v=1Evwgu369Jw
Blaai saam deur die koerant of onlangse nuusberigte en merk watter daarvan verhale van lyding bevat. Julle kan dit selfs uitknip en opplak iewers, dit op die tafel uitpak of ‘n lys daarvan maak.
Gesels saam oor vrae wat opduik in die lig van die berigte en bid saam vir daardie sake/mense.